Andy Robokan
BALI ORTI,singarajafm.com,- Nénten akéh sané uning yéning penyanyi pop Bali Andy Robokan pinaka anak lanang sané embas ring Jember, Jawa Timur. Waged matembang lagu antuk bahasa Bali pastikanyané dados kebanggaan majeng padéwékanyané. Ring sisi tiosan, puniki taler patut dados conto utawi tetuladan majeng krama Bali padidi antuk nerus nresnain seni budaya Bali silih sinunggilnyané lagu Pop Bali. Krama sané nénten embas asli Bali kayun melajain budaya i raga, kenapi i raga nénten prasida ?
Majeng Andy Robokan, ngawit kalih warsa lintang dané sampun nyumunin seneng nembangang lagu Pop Bali. Napi malih riusan déwéknyané kenal sareng silih sinunggil label pinih kasub ring Bali inggih punika Hartapro lan pangripta lagu Bali Gus Nox. Rikala punika Andy sayan nelebin jagat tarik suara utamané lagu Pop Bali. ”Kalih warsa sampun tiang kedaut ring lagu Bali, ring pemargin tiang matemu sareng silih sinuggil label pinih kasub Hartapro lan pangripta lagu Gus Nox. Kala punika tiang nerus bertekad antuk nelebin lagu Pop Bali diastun tiang nénten asli embas ring pulo Bali”, baosnyané.
Selami nelebin lagu Pop Bali, makudang karya sampun kamedalang Andy Robokan. Punika muktiang kesumekenannyané antuk makarya ring lagu Bali antuk sida sareng nglestariang seni budaya Bali. Makudang lagu sané sampun karilisnyané lan megabung ring album kompilasi produksi Hartapro sakadi, Janda Bares, Dewi Kelain Hati, Ogoh-Ogoh, Sing Ade Ape, lan Come On Bali. ”Tiang tan nyak sombong, tiang wantah meangen nerus makarya lan sida ngewantu ngelestariang seni budaya Bali lintang lagu-lagu sané sampun tiang medalang. Dumugi je samian karya tiang sida katerima diastun tiang nénten asli krama Bali”, baos lanang sané mengidolakan penyanyi Pop Bali Ari Kencana, rikala interaktif ring Radio Singaraja FM wau puniki.
Rikala makariél ring belantika musik Pop Bali, majeng Andy Robokan pastikanyané maangen kakenal lan dados inspirasi majeng pengerauh anyar antuk lewih ngajiang seni budaya Bali. Sayan akéh pengerauh anyar sané ngeraméang belantika musik Pop Bali, tentunyané becik majeng pangelimbak musik lokal Bali. Nénten je pinaka persaingan, santukan antuk nembangang lagu Bali secara nénten langsung sampun sareng ngelestariang seni budaya Bali.
Majeng Andy Robokan pungkuran puniki akéh lagu saking dura Bali rumasuk lagu Barat sané dados tiruan anak-anak muda kadi mangkiné mawinan kalangan anak muda kadi mangkin dados sok kebarat-baratan. Yéning samian pemuda Bali sampun keni ius saking luar, nah sapa sira sané pacang ngajegang seni budaya Bali. “Génerasi muda kadi mangkin sanget élah keni ius budaya luar, nah yéning nerus puniki kadepinin sapunapi nasib budaya iraga kapungkurnyané ?, yéning nénten i raga sapa sira malih sané ngelestariang seni budaya Bali”, baos Andy Robokan sané taler kantun nekunin usaha kulinér, umah makan, catéring lan taler widang sosial.
Ngemanahin panglimbak teknologi kadi mangkin, dané mikayunin perlu sokongan samian pihak antuk prasida ngemajuang seni budaya Bali utamané ring widang seni. Santukan seni lan budaya pinaka tonggak utama pariwisata Bali. “Ngiring i raga sakiang tekad antuk ngemajuang pariwisata Bali lintang kesenian sakadi lagu Pop Bali lan kesenian lianannyané. Mangda Bali sayan kasub antuk makudang kesenian lan budayannyané”, Andy Robokan nguntatin. (ama)
zho_Hans ban_Latn ban_Latn ban_Latn ban_Latn ban_Latn ban_Latn